(4.klasse) skal på Girl Tech Fest!

Vi har fått plass på årets Girl Tech Fest  - og det gleder vi oss veldig til!

Fremtiden trenger flere kvinnelige teknologer.  
Girl Tech Fest er et initiativ for å øke jenters interesse for teknologi og realfag. Dagen er fylt med ulike workshops der jentene får prøve teknologi, og selv finne ut hva den kan brukes til. Jentenes interesse for teknologi og realfag synker fra 10-12 årsalderen, det gjør ikke guttenes interesse på samme måte. Derfor gir vi jentene muligheten til å få en dag med bare jenter, med kvinnelige veiledere fra teknologiyrker, på deres egne premisser.

Vi vet at en praktisk og utforskende tilnærming til teknologi er med på å øke jentenes interesse. De må forstå hvordan den fungerer, og hva den kan brukes til. Videre er gode rollemodeller viktige - de er med på å skape interesse for - og gode holdninger til fagene. På Girl Tech Fest får jentene prøve selv, være kreative og nyskapende - de får møte rollemodeller og skape relasjoner med kvinner de kan relatere seg til.  
   
Vi håper dere som foresatte tar dere tid til å snakke med barna før og etter arrangementet – det vil øke nytten og læringsutbytte mye for jentene. Teknologi og realfag er på ingen måte umulige, eller forbeholdt gutta, men det er fag som krever øving og trening for å bli god, akkurat som idrett eller andre skolefag.

Vi trenger at flere jenter er med på å drive teknologiutviklingen – sammen med gutta!

Jentene som har vært med på dette tidligere kommer tilbake fulle av entusiasme og pågangsmot – vi ser frem til en annerledes skoledag med praktiske oppgaver og teknologisk læring.

Med vennlig hilsen

[ditt navn og skole ]

*GTF er et initiativ fra Nasjonalt senter for realfagsrekruttering sammen med ODA Nettverket, TENK – Tech Nettverket for kvinner og IKT Norge.*

*Girl Tech Fest arrangeres på bibliotek og vitensenter over hele landet, og dagen er en del av et langsiktig initiativ fra arrangørene for å skape en felles læringsarena for jenter på barneskolen. GTF ble arrangert for første gang i 2015 og målet er at enda flere skal få oppleve gleden av å utforske teknologi og se hva det kan brukes til*.